ارګ:د ترکمنستان د بریښنا پروژه مارشال فهیم منظوره کړې
ولسمشر محمد اشرف غني د ترکمنستان د بریښنا د پروژې پر سر د پېدا شوې ستونزې د حل لپاره کمیسیون وټاکه.
ولسمشر محمد اشرف غني د یکشنبې په ورځ یو کمیسیون وټاکه چې د بامیان یا سالنګ له لارې د ترکمنستان د بريښنا د پروژې د تطبیق پر سر پېدا شویو ناندریو ته حل ولټوي. په لاسلیک شوي قرارداد کې له ترکمنستان نه برېښنا باید د سالنګ پر لارې افغانستان ته انتقال شي، خو یو شمېر اعتراض کوونکي، چې اکثریت یې هزاره ګان دي، ټېنګار کوي، چې باید د برېښنا مزي د بامیان له لارې تېر شي. د ارګ اعلامیه وايي چې د نوي ټاکل شوي کمیسیون تر ارزونې پورې به د دغې پروژې تخنیکي کارونه تر شپږو میاشتو بند وي. د کمیسیون مشر محمد همایون قیومي دی او ۱۲ نور غړي یې د کابیني وزیران، د پارلمان وکیلان او سیاستوال دي. د ۵۰۰ میکاواټه برېښنا دغه پروژه له منځنۍ اسیا نه له تېرېدو وروسته، د افغانستان پر پلخمري ننوځي او پر ارغندي ختمیږي. ارګ وايي ولسمشر غني د ملي شورا استازو ته وویل، چې دا تړون درې کاله مخکې د افغانستان د برېښنا او انرژۍ پخواني وزیر محمد اسماعیل خان په وړاندیز د ولسمشر کرزي لومړي مرستیال محمد قسیم فهیم لاسلیک کړی و. په دغې غونډې کې اجرايي رئیس عبدالله عبدالله هم وویل، چې باید هېڅوک د ملي یوالي حکومت د پروژې د انتقال د لارې پر ټاکل کېدو او نه ټاکل کېدو ملامت نکړي. هغه وايي چې اوسنی حکومت یې د لارې په ټاکلو او نه ټاکلو کې هېڅ رول نلري. د ارګ اعلامیه وايي ولسمشر غني ویلي چې په دې اړه به ټول اسناد د دوشنبې په ورځ ملي شورا ته وسپارل شي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.